รัฐบาลไทย-ข่าวทำเนียบรัฐบาล-รายงานความคืบหน้าการแก้ไขปัญหาหนี้นอกระบบประจำเดือนมิถุนายน 2562
วันพฤหัสบดีที่ 1 สิงหาคม 2562
รายงานความคืบหน้าการแก้ไขปัญหาหนี้นอกระบบประจําเดือนมิถุนายน 2562
เดือน มิ.ย.2562 จํานวนผู้สนใจยื่นคําขออนุญาตประกอบธุรกิจสินเชื่อสินเชื่อพิโกไฟแนนซ์ ยังคงมีแนวโน้มเพิ่มขึ้นอย่างต่อเนื่อง โดยเดือน มิ.ย.2562 เป็นเดือนแรกที่มีผู้ยื่นคําขออนุญาตประกอบธุรกิจสินเชื่อพิโกไฟแนนซ์ ประเภทพิโกพลัส ซึ่งมีจํานวนรวม 53 ราย
นายพรชัย ฐีระเวช ที่ปรึกษาด้านเศรษฐกิจการเงิน ในฐานะโฆษกสํานักงานเศรษฐกิจการคลัง เปิดเผยว่า ในเดือนมิถุนายน 2562 จํานวนผู้สนใจยื่นคําขออนุญาตประกอบธุรกิจสินเชื่อรายย่อยระดับจังหวัดภายใต้การกํากับ (สินเชื่อพิโกไฟแนนซ์) ยังคงมีแนวโน้มเพิ่มขึ้นอย่างต่อเนื่อง โดยในเดือนมิถุนายน 2562 เป็นเดือนแรกที่มีผู้ยื่นคําขออนุญาตประกอบธุรกิจสินเชื่อพิโกไฟแนนซ์ ประเภทพิโกพลัส ซึ่งมีจํานวนรวม 53 ราย โดยผู้ขออนุญาตประกอบธุรกิจสินเชื่อพิโกไฟแนนซ์สามารถประกอบธุรกิจได้อย่างใดอย่างหนึ่งใน 2 ประเภท ซึ่งสรุปได้ ดังนี้
(1) สินเชื่อพิโกไฟแนนซ์ มีทุนจดทะเบียนชําระแล้วไม่ต่ํากว่า 5 ล้านบาท ให้สินเชื่อแก่ประชาชนได้ไม่เกิน 50,000 บาทต่อราย และเรียกเก็บดอกเบี้ย กําไรจากการให้สินเชื่อ ค่าปรับ ค่าบริการ และค่าธรรมเนียมอื่นใด รวมกันได้ไม่เกินร้อยละ 36 ต่อปี (Effective Rate)
(2) สินเชื่อพิโกไฟแนนซ์ ประเภทพิโกพลัส มีทุนจดทะเบียนชําระแล้วไม่ต่ํากว่า 10 ล้านบาท ให้สินเชื่อแก่ประชาชนได้ไม่เกิน 100,000 บาทต่อราย และเรียกเก็บดอกเบี้ย กําไรจากการให้สินเชื่อ ค่าปรับ ค่าบริการ และค่าธรรมเนียมอื่นใด รวมกันได้ไม่เกินร้อยละ 36 ต่อปี (Effective Rate) สําหรับวงเงินสินเชื่อไม่เกิน 50,000 บาทแรก และสําหรับวงเงินสินเชื่อที่เกินกว่า 50,000 บาท ให้เรียกเก็บได้ไม่เกินร้อยละ 28 ต่อปี (Effective Rate)
นอกจากนี้ ผู้ประกอบธุรกิจสินเชื่อพิโกไฟแนนซ์ทั้ง 2 ประเภทข้างต้น ยังสามารถให้บริการสินเชื่อโดยรับสมุดคู่มือทะเบียนรถยนต์ รถจักรยานยนต์ หรือรถเพื่อการเกษตรเป็นประกัน หรือที่เรียกกันโดยทั่วไปว่า “สินเชื่อที่มีทะเบียนรถเป็นประกัน” หรือ “สินเชื่อจํานําทะเบียนรถ” ได้ด้วย
สินเชื่อพิโกไฟแนนซ์ นับตั้งแต่เดือนธันวาคม 2559 ที่กระทรวงการคลังเปิดให้ผู้สนใจยื่นคําขออนุญาตประกอบธุรกิจสินเชื่อพิโกไฟแนนซ์ จนถึง ณ สิ้นเดือนมิถุนายน 2562 มีจํานวนนิติบุคคลได้ยื่นคําขออนุญาตประกอบธุรกิจสินเชื่อพิโกไฟแนนซ์เพิ่มขึ้นอย่างต่อเนื่อง โดยมีจํานวนคําขออนุญาตทั้งสิ้น 1,100 ราย ใน 76 จังหวัด ซึ่งในจํานวนนี้เป็นคําขออนุญาตประเภทพิโกพลัสจํานวน 53 ราย ใน 23 จังหวัด สําหรับจังหวัดที่มีผู้ยื่นคําขออนุญาตสินเชื่อพิโกไฟแนนซ์และสินเชื่อประเภทพิโกพลัสมากที่สุด 3 ลําดับแรก ได้แก่ นครราชสีมา 98 ราย กรุงเทพมหานคร 82 ราย ขอนแก่น 57 ราย ทั้งนี้ มีจํานวนนิติบุคคลที่คืนคําขออนุญาตทั้งสิ้น 125 ราย ใน 51 จังหวัด จึงคงเหลือนิติบุคคลที่ยื่นคําขออนุญาตสุทธิเป็นจํานวน 975 ราย ใน 75 จังหวัด และมีจํานวนผู้ได้รับใบอนุญาตประกอบธุรกิจแล้ว 634 ราย ใน 71 จังหวัด โดยเป็นใบอนุญาตประเภทพิโกพลัส 6 ราย ใน 4 จังหวัด ได้แก่ นครราชสีมา กรุงเทพมหานคร สมุทรสาคร และสงขลา และประเภทพิโกไฟแนนซ์ 628 ราย ใน 71จังหวัด มีผู้เปิดดําเนินการแล้วเป็นจํานวน 522 ราย ใน 66 จังหวัด (ประเภทพิโกพลัสจํานวน 3 ราย ประเภทพิโกไฟแนนซ์ จํานวน 519 ราย) และมีจํานวนผู้ประกอบธุรกิจที่ปล่อยสินเชื่อแล้ว 494 ราย ใน 65 จังหวัด
สถิติสินเชื่อพิโกไฟแนนซ์ ณ สิ้นเดือนพฤษภาคม 2562 มียอดสินเชื่ออนุมัติสะสมจํานวน 91,166 บัญชี รวมเป็นจํานวนเงิน 2,361.10 ล้านบาท หรือคิดเป็นวงเงินสินเชื่ออนุมัติเฉลี่ยจํานวน 25,898.87 บาท ต่อบัญชี ประกอบด้วย สินเชื่อแบบมีหลักประกันจํานวน 44,194 บัญชี เป็นจํานวนเงิน 1,351.16 ล้านบาท หรือคิดเป็นร้อยละ 57.23 ของจํานวนยอดสินเชื่ออนุมัติสะสม และสินเชื่อแบบไม่มีหลักประกันจํานวน 46,972 บัญชี เป็นจํานวนเงิน 1,009.94 ล้านบาท หรือคิดเป็นร้อยละ 42.77 ของจํานวนยอดสินเชื่ออนุมัติสะสม ในขณะที่
มียอดสินเชื่อคงค้างรวมเป็นจํานวนทั้งสิ้น 15,850 บัญชี คิดเป็นจํานวนเงิน 424.28 ล้านบาท โดยมีสินเชื่อคงค้างชําระไม่เกิน 3 เดือน จํานวน 1,511 บัญชี หรือคิดเป็นจํานวนเงิน 39.69 ล้านบาท หรือคิดเป็นร้อยละ 9.35 ของยอดสินเชื่อคงค้างรวม และมีสินเชื่อคงค้างชําระที่เกินกว่า 3 เดือน (NPL) จํานวน 859 บัญชี คิดเป็นจํานวนเงิน 19.71 ล้านบาท หรือคิดเป็นร้อยละ 4.65 ของยอดสินเชื่อคงค้างรวม
สินเชื่อรายย่อยเพื่อใช้จ่ายฉุกเฉิน ตั้งแต่เดือนมีนาคม 2560 ธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) ได้อนุมัติสินเชื่อรายย่อยเพื่อใช้จ่ายฉุกเฉินสําหรับเป็นทางเลือกให้กับประชาชนในการเข้าถึงแหล่งเงินทุนในระบบทดแทนหนี้นอกระบบรายละไม่เกิน 50,000 บาท คิดอัตราดอกเบี้ยร้อยละ 0.85 ต่อเดือน โดยได้เร่งกระจายความช่วยเหลือด้านสินเชื่อดังกล่าวแก่ประชาชนในทุกพื้นที่ทั่วประเทศ ทั้งนี้ ณ สิ้นเดือนมิถุนายน 2562 มีการอนุมัติสินเชื่อรวม 612,154 ราย เป็นจํานวนเงิน 27,206.41 ล้านบาท จําแนกเป็นสินเชื่อที่อนุมัติแก่ประชาชนทั่วไปจํานวน 567,448 ราย เป็นจํานวนเงิน 25,279.57 ล้านบาท และสินเชื่อที่อนุมัติให้กับผู้มีรายได้น้อยในโครงการลงทะเบียนเพื่อสวัสดิการแห่งรัฐปี 2560 ที่มีหนี้นอกระบบ จํานวน 44,706 ราย เป็นจํานวนเงิน 1,926.84 ล้านบาท
การดําเนินการอย่างจริงจังกับเจ้าหนี้นอกระบบที่กระทําผิดกฎหมาย สํานักงานตํารวจแห่งชาติยังคงกวดขันจับกุมผู้ปล่อยเงินกู้นอกระบบและผู้ติดตามทวงถามหนี้โดยวิธีการผิดกฎหมายอย่างต่อเนื่อง โดยผลการดําเนินการสะสมการจับกุมผู้กระทําผิดนับตั้งแต่เดือนตุลาคม 2559 เป็นต้นมา ถึงสิ้นเดือนมิถุนายน 2562 มีจํานวนรวมทั้งสิ้น 5,190 คน
นอกจากนี้ กระทรวงการคลังยังคงดําเนินการร่วมกับหน่วยงานภาคีแก้ไขปัญหาหนี้นอกระบบให้กับประชาชนอย่างต่อเนื่อง ใน 5 มิติ ได้แก่ (1) ดําเนินการจริงจังกับเจ้าหนี้นอกระบบที่ผิดกฎหมาย (2) เพิ่มช่องทางการเข้าถึงสินเชื่อในระบบ (3) ลดภาระหนี้นอกระบบโดยการไกล่เกลี่ย (4) เพิ่มศักยภาพลูกหนี้นอกระบบ และ (5) สนับสนุนการแก้ไขปัญหาหนี้นอกระบบโดยองค์กรการเงินชุมชน ซึ่งประชาชนสามารถติดตามข้อมูลข่าวสารและรายชื่อผู้ประกอบธุรกิจสินเชื่อพิโกไฟแนนซ์ที่เปิดดําเนินการได้ทางเว็บไซต์ www.1359.go.th และสามารถร้องเรียนหรือแจ้งเบาะแสเกี่ยวกับเงินกู้นอกระบบที่ผิดกฎหมายได้โดยตรงที่
• สํานักงานตํารวจแห่งชาติ สายด่วน 1599
• ศูนย์รับเรื่องราวร้องทุกข์การกู้ยืมเงินโดยสัญญาที่ไม่เป็นธรรมของสํานักงานตํารวจแห่งชาติ สายด่วน 1155
• ศูนย์ดํารงธรรม สายด่วน 1567
• ศูนย์รับแจ้งการเงินนอกระบบ สํานักงานเศรษฐกิจการคลัง สายด่วน 1359
• ศูนย์ช่วยเหลือลูกหนี้และประชาชนที่ไม่ได้รับความเป็นธรรม กระทรวงยุติธรรม (ศนธ.ยธ.) โทร 0 2575 3344
สํานักนโยบายพัฒนาระบบการเงินภาคประชาชน
โทร. สายด่วน 1359